als_Latn dik_Latn tur_Latn
Viti, 8 janar 2014 – Ish-kryetari i Komunës së Vitisë, Nexhmedin Arifi, i dyshuar për keqpërdorim të pozitës ose autoritetit zyrtar është liruar nga hetimet e mëtutjeshme.
Prokuroria Themelore e Gjilanit, departamenti për krime të rënda ka pushuar hetimet në një rast të dyshuar ndaj Nexhmedin Arifit, Abdullah Eminit, Beshir Pira, Ridvan Ademi, Tahir Lubishtani, Zyrafete Bislimi dhe Naser Haziri, të dyshuar për veprën e penale “keqpërdorimi i pozitës ose autoritetit zyrtar”, raporton rajonipress.
Në aktvendimin e prokurorit Afrim Shefkiu thuhet se të dyshuarit gjatë hetimeve kanë mohuar veprimet inkriminuese të veprave penale që i vihen në barrë me arsyetimin se kanë vepruar konform dispozitave të Ligjit të Prokurimit publik dhe se nuk i është shkaktuar dëm Komunës së Vitisë.
Prokuroria, thuhet në vendim, ka marrë për bazë edhe konstatimin e ekspertit të financave, Riza Blakaj nga i cili rezulton se në veprimet e të dyshuarit Nexhmedin Arifi, lidhur me marrëveshjen për punën e nënshkruar në vitin 2009 me projektuesin Feriz Sinani, nuk është dëmtuar buxheti i Komunës.
Eksperti financiar ka sqaruar edhe veprimet e të dyshuarve të tjerë, rreth vlerësimit të ofertave të tenderit për rregullimin e kanalizimit të fshatrave Mogillë, e Verbovc etj.
Ndaj Nexhmedin Arifit, në Gjykatën Themelore të Gjilanit është duke u zhvilluar një proces tjetër gjyqësor, pasi që ai së bashku me Kabil Hajdarin akuzohen për veprën penale “korrupsion zyrtar” dhe “shmangie nga tatimi”.
als_Latn als_Latn als_Latn als_Latn als_Latn als_Latn